Polio ook nou in Mosambiek aangemeldFoto bloot ter illustrasie. (Foto: Amos Gumulira/AFP) Mosambiek het sy eerste geval van die wilde poliovirus (WPV) in drie dekades aangemeld nadat dié virus in die naburige Malawi in Februarie uitgebreek het. Die jongste uitbreking het glo in Pakistan ontstaan waarna dit na dié Afrika-lande versprei het. Die Wêreldgesondheidsorganisasie (WGO) het Woensdag gesê die eerste geval in Mosambiek is by ŉ kind in die noordoostelike provinsie Tete gediagnoseer. “Die jongste wilde poliovirusgeval in Afrika is kommerwekkend, selfs al is dit nie verbasend nie gegewe die onlangs uitbreking in Malawi,” het Matshidiso Moeti, WGO Afrika-hoof, gesê. Poliomiëlitis – die mediese term vir polio – is ŉ akute aansteeklike virussiekte wat die rugmurg aanval en onomkeerbare verlamming by kinders veroorsaak. Wilde poliovirusse is virusse wat natuurlik in gemeenskappe voorkom en tipies versprei wanneer die ontlasting van ŉ siek persoon die waterbron of voedsel van ŉ gemeenskap besoedel. Afrika was in Augustus 2020 vry van enige inheemse wilde poliovirusse nadat geen poliogevalle die vorige vier jaar op die vasteland voorgekom het nie. Mense wat nie teen die virus ingeënt is nie, is in gevaar sodra die virus hul grondgebied binnedring uit een van die min oorde ter die wêreld waar die siekte nog in omloop is. Volgens die WGO het laboratoriumtoetse bevestig dat die enkele geval in Mosambiek verband hou met dieselfde stam wat in Pakistan in omloop was en eindelik in Malawi aangemeld is. ŉ 15-maande oue baba is verlede maand in Noord-Waziristan in Pakistan verlam gelaat nadat hy die poliovirus opgedoen het. Dié land se laaste geval is in Januarie 2021 aangemeld en owerhede was vroeër vanjaar verheug om 12 maande sonder ŉ enkele geval aan te teken. Pakistan is een van twee lande, saam met sy buurland Afghanistan, waar polio endemies voorkom, hoewel getalle die afgelope paar jaar drasties gedaal het. Die poliovirus wat in Pakistan die ronde doen, het toe eindelik na Malawi versprei, waar ŉ jong kind in die hoofstad Lilongwe gediagnoseer is. Owerhede, in samewerking met die WGO, het ŉ reaksieplan geformuleer en is tans besig om miljoene kinders teen die virus in te ent. Die uitbreking in Malawi het ander Suider-Afrika lande ook opnuut aangespoor om ŉ nuwe inentingsveldtog teen polio van stapel te stuur. Malawi en sy vier direkte bure – Mosambiek, Tanzanië, Zambië en Zimbabwe – beplan om 23 miljoen kinders van vyf jaar en jonger te immuniseer. Mosambiek hoop om binnekort 4,2 miljoen kinders in te ent. “Solank as wat ŉ enkele kind die poliovirus het, loop kinders in alle lande die risiko om die siekte op te doen,” sê die WGO. “Die poliovirus kan maklik in ŉ poliovrye land oorgedra word wat dan vinnig onder ŉ bevolking wat nie ingeënt is nie, versprei word.”